**Levelezéssel kapcsolatos tájékoztató**

Borsod-Abaúj-Zemplén Megyei Büntetés-végrehajtási Intézet (székhely) címe: 3525 Miskolc, Fazekas út 4.

Borsod-Abaúj-Zemplén Megyei Büntetés-végrehajtási Intézet (telephely) címe: 3711 Szirmabesenyő, Miskolci út 3.

*A székhely és telephely levelezési címe a levelek címzésekor:*

*3501 Miskolc, Pf.: 350*

*(fogvatartott neve és zárkaszáma)*

*(A nyilvántartási szám a levelezés során nem használható.)*

A levelezés biztonsági szempontból ellenőrizhető. A levél írásos formában megjelenített, egyedi, személyes jellegű közlést, adatot, információt tartalmazó küldemény, amely postai úton borítékban küldhető. Levélként kezelendő a levelezőlap, a képes levelezőlap és a nyomtatvány is (például: könyv, katalógus, újság, folyóirat). A levelet tartalmazó borítékban fénykép is elhelyezhető. Minden ettől eltérő tartalommal érkező levélküldemény csomagnak minősül. A hatóságokkal, nemzetközi szervezetekkel, valamint a védővel történő levelezés tartalmilag nem ellenőrizhető.

1. Az intézet a beérkező és a kimenő leveleket ellenőrzi. A hatóságokkal, a nemzetközi szervezetekkel és a védővel történő levelezését az intézet tartalmilag nem ellenőrzi.
2. Az értékborítékban, egyéb, a posta üzletszabályzata szerint levélként feladott küldeményeket - amennyiben az nem felel meg a levél fogalmának - az intézet csomagként kezeli, és ha a fogvatartottnak nincs érvényes csomagküldési engedélye, a feladónak visszaküldi.
3. A fogvatartott részére az intézetbe érkezett levelek legkésőbb az érkezést követő második munkanapon kézbesítésre kerülnek.
4. A fogvatartott részére érkezett levelet az intézet legkésőbb a második munkanapon a fogvatartott után küldi, ha:

* más intézetbe, vagy rendőrségi fogdába szállították,
* az intézetből engedélyezett távolléte esetén, ha az intézetbe történő visszaérkezése a levél érkezésétől számított tíz napon túl várható.

1. Ha időközben a szabadítására került sor, a levelet az intézet a feladónak küldi vissza.
2. A leveleket munkanapokon összeszedjük, és legkésőbb a következő munkanapon továbbítjuk.

A levelek tartalmi ellenőrzésének tilalma szempontjából hatóságnak tekintendők különösen:

* az államhatalmi, államigazgatási feladatot ellátó szervek;
* a bíróságok;
* az Alkotmánybíróság;
* az ügyészség;
* az igazságügyi szervek;
* a fegyveres erők és rendvédelmi szervek;
* a nemzetbiztonsági szolgálatok;
* a helyi önkormányzatok.

Nemzetközi szervezetnek tekintendők:

* az Emberi Jogok Európai Bizottsága;
* az Emberi Jogok Európai Bírósága;
* a Kínzás és az Embertelen vagy Megalázó Bánásmód, vagy Büntetés Megelőzésére létrejött Európai Bizottság (CPT);
* az ENSZ Emberi Jogi Bizottsága;
* az ENSZ Kínzás Elleni Bizottsága.

A hatóságokra és nemzetközi szervezetekre vonatkozó előírásokat alkalmazzuk az alábbi szervek, illetve személyek esetében is:

az alapvető jogok biztosa, a jövő nemzedékek érdekeinek védelmét ellátó biztos-helyettes, a nemzetiségi jogokért felelős helyettes biztos, a Nemzeti Adatvédelmi és Információszabadság Hatóság;

a külképviseletek;

a parancsnok, a büntetés-végrehajtás országos parancsnoksága részére küldött leveleket, ha a fogvatartott zárt borítékban küldi azt.